Infoboks

Emil Lyng er ikke tilfreds med den stil Jonas Dal praktiserer i Esbjerg. Kantspilleren kunne bedre lide disciplinen under Niels Frederiksen.

Emil Lyng har takket af i Esbjerg, men den seneste tid i klubben var ikke den lykkeligste. Kantspilleren føler ikke at han fik chancen under Jonas Dal, og han var ikke tilfreds med trænerens måde at køre tingene på.

Der var ikke disciplin nok, lyder en af ankerne.

- Og man har jo også kunne se det til træning, hvor der til tider har været lidt for højt humør efter min smag. Man siger jo, at når man træner på 85 procent, så spiller man også på 85 procent, siger Lyng til Lokalavisen Esbjerg.

Så var det anderledes under Niels Frederiksens regime.

- Kom to spillere alvorligt op at toppes til træning under Niels Frederiksen, så blev de begge smidt ind og var ikke på holdet ugen efter. Det var benhårdt, og sådan skal det være i et konkurrencemiljø på Superliganiveau efter min mening. I hvert fald i en klub af EfB's størrelse, men det er jo andre ting, som Jonas praktiserer, og det må man så respektere.

Emil Lyng mener ikke han er den eneste der ikke er tilfreds med Dals stil.

- Men det er da også noget, som vi har holdt møder om i truppen, så det er ikke den store hemmelighed. Det har jo været sådan, at nogle har siddet og joket i omklædningsrummet ti minutter efter et nederlag eller kommet til træning dagen efter et nederlag med et smil om læberne, og det er blevet påpeget af andre spillere i truppen.

Emil Lyng fik otte kampe og kun en enkelt start under Jonas Dal. han spillede 55 kampe under Niels Frederiksen.